**O b r a z l o ž e nj e**

**Nacrta prijedloga Pravilnika o stipendiranju učenika srednjih škola i**

**studenata Grada Rijeke**

Sukladno odredbi članka 46. Statuta grada Rijeke („Službene novine Primorsko-goranske županije” broj 24/09, 11/10 i 5/13 i „Službene novine Grada Rijeke” broj 7/14, 12/17, 9/18, 11/18 - pročišćeni tekst, 2/20 i 3/21) Gradsko vijeće Grada Rijeke donosi odluke i druge opće akte kojima se uređuju pitanja iz samoupravnog djelokruga Grada Rijeke.

Na temelju predmetne odredbe Gradsko vijeće Grada Rijeke donijelo je *Odluku o stipendiranju darovitih učenika srednjih škola i studenata* („Službene novine Grada Rijeke” broj 10/16 i 14/23) kojom se utvrđuju uvjeti i kriteriji za stjecanje prava na dodjelu stipendija darovitim učenicima srednjih škola i studentima, postupak za dodjelu stipendija te prava i obveze korisnika stipendija, *Odluku o stipendiranju studenata koji se obrazuju za deficitarna zanimanja za potrebe ustanova na području grada Rijeke* („Službene novine Grada Rijeke” broj 10/16, 9/18 i 14/23) kojom se utvrđuju uvjeti i kriteriji za stjecanje prava za dodjelu stipendija studentima koji se obrazuju za deficitarna zanimanja, postupak za dodjelu stipendija te prava i obveze korisnika stipendija i *Odluku o stipendiranju učenika srednjih škola i studenata prema socijalnim kriterijima* („Službene novine Grada Rijeke” broj 14/23) kojom se utvrđuju uvjeti i kriteriji za stjecanje prava za dodjelu stipendija učenicima srednjih škola i studentima slabijeg socijalnog statusa, postupak za dodjelu stipendija te prava i obveze korisnika stipendija.

Višegodišnjom provedbom navedenih odluka utvrđen je stalni velik interes učenika i studenata za dodjelom stipendije po kriteriju darovitosti dok se slabiji interes bilježi kod druge dvije kategorije stipendija. S ciljem povećanja interesa budućih stipendista odnosno obuhvata učenika i studenata gradskom stipendijom, prošle je godine došlo do izmjena svih triju odluka čime su ublaženi određeni preduvjeti za dobivanje odnosno zadržavanje gradske stipendije te je također došlo do značajnog povećanja iznosa pojedinačne stipendije.

Nadalje su poduzete i mnoge mjere na poboljšanju vidljivosti stipendije te je tako informacija o objavljenom natječaju za dodjelu stipendije, osim uobičajenim službenim komunikacijskim kanalima koji uključuju i društvene mreže, proslijeđena Sveučilištu u Rijeci i Sveučilištu u Zagrebu, kao i svim relevantnim sastavnicama navedenih Sveučilišta. Također je uoči objave natječaja održano neformalno događanje u Dječjoj kući u svrhu neposredne komunikacije službenika sa zainteresiranim građanima kako bi se potencijalnim stipendistima mogle pružiti sve potrebne informacije i pojašnjenja potrebna za uspješnu prijavu.

Međutim, i posljednji provedeni natječaj nije polučio željenim odazivom učenika odnosno studenata te je ukupno 25 stipendija raspisanih za kriterij deficitarnosti i socijalni kriterij ostalo nepodijeljeno.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **KRITERIJ** | **Prijave i dostupna mjesta** | **Prijave na natječaj 23./24.** | | | **Nastavak od prethodne godine** | **Sveukupno stipendija** | **Dodijeljeno novih stipendija**  **23./24.** | **Nepodijeljene stipendije 23./24.** |
| **učenici** | **studenti** | **UKUPNO** |
| **DAROVITOST** | uredna prijava | 50 | 40 | 90 | 52 | 90 | 21 učenici | 0 |
| dostupna mjesta | 21 | 17 | 38 | 17 studenti |
| **SOCIJALNI** | uredna prijava | 15 | 4 | 19 | 12 | 35 | 15 učenici | 4 |
| dostupna mjesta | 17 | 6 | 23 | 4 studenti |
| **DEFICITARNOST** | uredna prijava | - | 7 | 7 | 10 | 38 | - | 21 |
| dostupna mjesta | - | 28 | 28 | 7 studenti |

Daljnjim promišljanjem u smjeru unapređenja postojećeg sustava stipendiranja utvrđen je prijedlog Pravilnika o stipendiranju koji obuhvaća sve tri postojeće kategorije stipendija s, u visokoj mjeri, ujednačenim pravilima i to kako bi se olakšalo pristupnicima u odabiru najpovoljnije kategorije, racionalizirala dodjela ali i omogućila preraspodjela onog broja stipendija koji je ostao nepodijeljen zbog nedostatka interesa pristupnika.

Među najznačajnijim novinama ističemo sljedeće:

* Kod kategorije izvrsnosti: prijašnji naziv stipendije po kriteriju darovitosti izmijenjen je u „izvrsnost“ što bolje odgovara uvjetima i kriterijima koje pristupnici moraju ispuniti, pravo sudjelovanja u natječaju omogućeno je i učenicima 1. i 2. razreda srednje škole, ublažen je uvjet prebivališta na razdoblje od 3 mjeseca, pravo sudjelovanja u natječaju prošireno je na pristupnike do 30 godina starosti radi usklađivanja sa Zakonom o savjetima mladih („Narodne novine broj 41/14 i 83/23) i Nacionalnim programom za mlade za razdoblje od 2023. do 2025. Nadalje je onemogućeno sudjelovanje u natječaju studentima koji su u radnom odnosu ili obavljaju samostalnu djelatnost obrta ili drugog slobodnog zanimanja kao i studentima koji su upisali mirovanje studentskih obveza. Izbačen je uvjet podnošenja dvaju mišljenja profesora, psihologijsko testiranje je uobličeno kao mogućnost putem koje je moguće dobiti dodatne bodove, zatim je uvedena mogućnost ostvarenja bodova za sportska postignuća sukladno kalendaru Sportskih saveza, te je uvedena mogućnost dobivanja dodatnih bodova temeljem socijalnog statusa. U cilju ublažavanja obaveza stipendistima koji ne ispune uvjete za nastavak primanja stipendije, ukinuta je obaveza vraćanja 50% iznosa stipendije u određenim slučajevima.
* Kod kategorije deficitarnosti zanimanja: pravo sudjelovanja u natječaju prošireno je na pristupnike do 30 godina starosti radi usklađivanja sa Zakonom o savjetima mladih i Nacionalnim programom za mlade za razdoblje od 2023. do 2025. Nadalje je onemogućeno sudjelovanje u natječaju studentima koji su u radnom odnosu ili obavljaju samostalnu djelatnost obrta ili drugog slobodnog zanimanja kao i studentima koji su upisali mirovanje studentskih obveza. Izmijenjen je način bodovanja pristupnika te je stipendistu nametnuta obaveza obavještavanja Upravnog odjela o tijeku školovanja i zaposlenju, a ukoliko stipendist ne ispuni svoju obvezu zapošljavanja, dužan je vratiti cjelokupni iznos stipendije. Stipendist je obavezan zaposliti se i raditi u javnoj ustanovi na području grada Rijeke najmanje onoliko vremena koliko je primao stipendiju.
* Kod kategorije socijalnog statusa: uvjet prebivališta je ograničen na razdoblje od 3 mjeseca od dana objave natječaja te je onemogućeno sudjelovanje u natječaju studentima koji su u radnom odnosu ili obavljaju samostalnu djelatnost obrta ili drugog slobodnog zanimanja kao i studentima koji su upisali mirovanje studentskih obveza.
* Postupak dodjele svih triju kategorija stipendija ujednačen je s time da će se za svaku kategoriju stipendija oformiti peteročlano povjerenstvo koje će provoditi postupak, a ukoliko određeni broj stipendija u pojedinim kategorijama neće biti realiziran, Upravni odjel ima mogućnost predložiti Gradonačelniku preraspodjelu utvrđenog broja stipendija.
* Ujednačeno je razdoblje kroz koje se isplaćuje stipendija na deset mjeseci.
* Sadržaj natječaja proširen je s navođenjem obveza stipendista radi mogućnosti donošenja pravovremene odluke o odabiru stipendije s obzirom da su se u praksi događali odustanci pri kraju samog postupka dodjele stipendije.
* Ukinuta je naplata određenog iznosa ugovorene kamate u slučajevima kada je korisnik stipendije u obvezi povrata isplaćenih iznosa stipendije.
* U prijedlogu i konačnoj rang-listi umjesto imena ili šifri pristupnika, određeno je navođenje inicijala pristupnika.
* Uvedena je iznimka od nemogućnosti primanja druge stipendije iz javnih izvora i to za razdoblje obavljanja stručne prakse studenta koji studira na visokom učilištu u inozemstvu na istoj razini studija i/ili sudjelovanja u programu mobilnosti i međunarodne razmjene studenata.
* Produžen je rok za odustanak od stipendije te je uvedena mogućnost „mirovanja“ stipendije zbog iznimnih situacija.
* Predviđene su mogućnosti jednostranog raskida ugovora o stipendiranju od strane Grada u slučaju davanja lažnih ili netočnih podataka od strane stipendista te pravomoćne osuđenosti stipendista za počinjenje kaznenog djela.

Dakle, kako je već ranije navedeno, velik broj izmjena odnosi se na ujednačavanje pravila u svim trima kategorijama stipendija i ublažavanje postojećih pravila i kriterija što ima za cilj povećanje jasnoće i preglednosti za potencijalne korisnike te povećanje dostupnosti stipendije.

U nastavku se daje obrazloženje po pojedinim člancima predloženog Pravilnika:

* **Članak 1.**

Ovim se člankom kao predmet Pravilnika utvrđuju uvjeti i kriteriji za stjecanje prava na dodjelu stipendija učenicima srednjih škola i studentima, postupak za dodjelu stipendija te prava i obveze korisnika stipendija Grada Rijeke.

* **Članak 2.**

Ovim je člankom definirano osiguravanje sredstava za stipendije u Proračunu Grada, u okviru programskih aktivnosti Upravnog odjela za odgoj i obrazovanje, kulturu, sport i mlade.

Ovisno o raspoloživim proračunskim sredstvima Gradonačelnik će za svaku školsku/akademsku utvrditi broj stipendija po pojedinim kategorijama te visinu mjesečnog iznosa stipendije.

* **Članak 3.**

Ovim je člankom određena dodjela stipendije temeljem provedenog javnog natječaja za razdoblje jedne školske odnosno akademske godine. Stipendija se isplaćuje kroz deset mjeseci i to od prvog do petnaestog u mjesecu za tekući mjesec.

* **Članak 4.**

Ovim su člankom kao kategorije stipendija određene izvrsnost, deficitarnost zanimanja i socio-ekonomski status.

* **Članak 5.**

Ovim je člankom određeno pravo sudjelovanja na natječaju za učenika srednje škole i/ili studenta koji ispunjava uvjete propisane za pojedinu kategoriju stipendije. Svaka kategorija stipendije sadrži kriterije za dodjelu stipendije razrađene metodologijom bodovanja, a stipendija se dodjeljuje pristupniku koji ostvari potreban broj bodova unutar broja stipendija određenog za pojedinu kategoriju.

* **Članak 6.**

Ovim je člankom kao definicija izvrsnosti utvrđeno vidljivo nastojanje učenika ili studenta za ostvarenjem natprosječnih rezultata u jednom ili više područja svog interesa.

* **Članak 7.**

Ovim je člankom određeno pravo sudjelovanja na natječaju za dodjelu stipendije po kriteriju izvrsnosti učenicima i studentima koji ispunjavaju određene preduvjete.

Za učenike ti su preduvjeti državljanstvo Republike Hrvatske, prijavljeno prebivalište ili boravište na području grada Rijeke ukoliko se radi o udomljenoj osobi i to neprekidno najmanje 3 mjeseca do dana objave natječaja, status redovitog učenika prvog, drugog, trećeg ili višeg razreda srednje škole, postignut opći uspjeh u prethodna dva razreda srednje škole sa srednjom ocjenom od najmanje 4,5 za svaku godinu obrazovanja.

Za studente su uvjeti slično postavljeni te tako student mora biti državljanin Republike Hrvatske, imati prijavljeno prebivalište ili boravište na području grada Rijeke ukoliko se radi o udomljenoj osobi i to neprekidno najmanje 3 mjeseca do dana objave natječaja, status redovitog studenta sveučilišnih ili stručnih prijediplomskih i diplomskih studija, sveučilišnih integriranih studija i specijalističkih diplomskih stručnih studija koji nije upisao mirovanje studentskih obveza, a u posljednje dvije godine obrazovanja postigao je opći uspjeh od najmanje 4,5 za svaku godinu obrazovanja u srednjoj školi, odnosno najmanje srednju ocjenu 4,0 i najmanje 55 ECTS bodova za svaku studijsku godinu na visokom učilištu ili je ušao u 10% najuspješnijih studenata na studijskom programu. Student ne smije biti u radnom odnosu niti obavljati samostalnu djelatnost obrta ili drugog slobodnog zanimanja, niti biti stariji od 30 godina.

* **Članak 8.**

Ovim je člankom određena obaveza bodovanja pristupnika prema osnovnim kriterijima (opći uspjeh u obrazovanju, upisana godina obrazovanja, ostvarena izvannastavna postignuća u području znanosti, umjetnosti ili sporta) i prema dodatnim kriterijima (mišljenje stručne službe i socijalni status).

* **Članak 9.**

Ovim je člankom definiran način utvrđivana općeg uspjeha u obrazovanju pristupnika i to na način da se za svaku od posljednje dvije godine obrazovanja računa ostvarena prosječna ocjena te se iz nje određuje broj bodova koji pristupnik ostvaruje zasebno za svaku godinu.

Broj bodova koji pristupnik može ostvariti tablično je razrađen.

* **Članak 10.**

Ovim su člankom tablično utvrđeni bodovi koje pristupnik ostvaruje prema kriteriju upisane godine obrazovanja.

* **Članak 11.**

Ovim je člankom regulirana mogućnost ostvarenja bodova iz izvannastavnih postignuća u području znanosti, umjetnosti ili sporta. Bodovanje se vrši na način da se valoriziraju do tri postignuća na natjecanjima tijekom posljednje dvije godine obrazovanja i to ona ostvarena na manifestacijama natjecateljskog i izlučnog karaktera sukladno aktima Agencije za odgoj i obrazovanje, Agencije za strukovno obrazovanje ili kalendaru Sportskih saveza te postignuća na međunarodnim natjecanjima istog karaktera sa najmanje 5 država sudionika u kategoriji natjecanja. Ako pristupnik ima postignuća u više područja, boduju se tri najvrjednija rezultata, prvi u 100% vrijednosti bodova, ostala dva u 50% vrijednosti bodova.

Broj bodova koji pristupnik može ostvariti razrađen je u priloženoj tablici.

* **Članak 12.**

Ovim je člankom pristupniku dana mogućnost sudjelovanja u psihologijskom testiranju kojim se utvrđuje natprosječan rezultat pristupnika u više različitih područja te rezultira mišljenjem stručne službe. Vrijeme i mjesto psihologijskog testiranja pristupnika određuje se natječajem.

* **Članak 13.**

Ovim se člankom propisuje mogućnost ostvarivanja dodanih bodova ukoliko je kućanstvo pristupnika korisnik prava iz socijalne skrbi i to u svrhu poticanja obrazovanja učenika ili studenta u nepovoljnim ekonomskim prilikama.

Broj bodova koji pristupnik može ostvariti razrađen je u priloženoj tablici, a bodovi se mogu ostvariti po više osnova.

* **Članak 14.**

Ovim su člankom propisani uvjeti koje korisnik stipendije mora ostvariti kako bi mogao i dalje nastaviti primati stipendiju bez ponavljanja natječajnog postupka. Učenik je u obvezi uspješno završiti razred i preći u viši, s najmanje ostvarenim prosjekom ocjena 4,5 u prethodnoj školskoj godini. Student je u obvezi uspješno završiti studijsku godinu i preći u višu, s najmanje ostvarenim prosjekom ocjena 4,0 i najmanje 55 ECTS bodova u prethodnoj godini studija ili ulaskom u 10% najuspješnijih studenata na studijskom programu. Učenik i student u obvezi su zadržati prebivalište na području Rijeke, a pravo nastavka primanja stipendije dokazuje se na početku svake školske/akademske godine.

* **Članak 15.**

Ovim člankom propisuje se gubitak prava na nastavak primanja stipendije učeniku koji u školskoj godini ostvari prosjek ocjena manji od 4,5 odnosno student koji u akademskoj godini ostvari prosjek ocjena manji od 4,0 ili manje od 55 ECTS bodova ili ne uđe u 10% najuspješnijih studenata na studijskom programu. Daljnja isplata stipendije obustavlja se korisniku koji ne završi uspješno razred/studijsku godinu odnosno cjelokupni sveučilišni ili stručni studij ili prekine obrazovanje. Ovaj je korisnik dužan vratiti cjelokupan iznos stipendije primljene u toj školskoj/akademskoj godini.

* **Članak 16.**

Ovim je člankom definirano što se smatra deficitarnim zanimanjem te je to ono zanimanje koje nije zastupljeno na tržištu rada u onolikom broju u kojem je iskazana potražnja poslodavaca odnosno za koje na Hrvatskom zavodu za zapošljavanje – Područnoj službi Rijeka nema prijavljenih nezaposlenih osoba.

* **Članak 17.**

Ovim je člankom određena obveza Gradonačelnika da na prijedlog Upravnog odjela donese odluku kojom utvrđuje deficitarna zanimanja i to temeljem iskazanih potreba ustanova sa sjedištem na području grada Rijeke za radnicima koji obavljaju odgovarajuće stručne poslove od posebne važnosti za djelatnost tih ustanova i prikupljenih podataka Zavoda o iskazanim potrebama poslodavaca i o raspoloživim radnicima koji su prijavljeni u evidenciji Zavoda kao nezaposlene osobe ili tražitelji zaposlenja.

* **Članak 18.**

Ovim je člankom definirano pravo sudjelovanja na natječaju za dodjelu stipendije po kriteriju deficitarnosti zanimanja onih studenata koji imaju hrvatsko državljanstvo, zatim redoviti su studenti sveučilišnih ili stručnih prijediplomskih i diplomskih studija, sveučilišnih integriranih studija i specijalističkih diplomskih stručnih studija, nisu upisali mirovanje studentskih obveza u akademskoj godini za koju se stipendija dodjeljuje, nisu u radnom odnosu niti obavljaju samostalnu djelatnost obrta ili drugog slobodnog zanimanja, nisu stariji od 30 godina, postigli su opći uspjeh u prethodna dva razreda srednje škole sa srednjom ocjenom od najmanje 3,5 ukoliko se radi o studentu prve godine studija ili postigli su opći uspjeh u prethodnom razredu srednje škole sa srednjom ocjenom od najmanje 3,5 i prethodnoj godini studija sa srednjom ocjenom od najmanje 3,0 i najmanje 50 ECTS bodova, ukoliko se radi o studentu druge godine studija ili postigli su opći uspjeh u prethodne dvije godine studija sa srednjom ocjenom od najmanje 3,0 i najmanje 50 ECTS bodova, ukoliko se radi o studentu treće ili više godine studija.

* **Članak 19.**

Ovim je člankom definirano bodovanje pristupnika prema osnovnim kriterijima koji se sastoje od općeg uspjeha u obrazovanju i upisane godine sveučilišnog ili stručnog studija te prema dodatnom kriteriju socijalnog statusa.

* **Članak 20.**

Ovim je člankom utvrđeno na koji se način određuje opći uspjeh u obrazovanju pristupnika; tako da se za svaku od posljednje dvije godine obrazovanja računa ostvarena prosječna ocjena te se iz nje određuje broj bodova koji pristupnik ostvaruje zasebno za svaku godinu.

Broj bodova koji pristupnik može ostvariti razrađen je u priloženoj tablici.

* **Članak 21.**

Ovim je člankom utvrđen način na koji pristupnik ostvaruje bodove po kriteriju upisane godine sveučilišnog ili stručnog studija prema priloženoj tablici.

* **Članak 22.**

Ovim je člankom utvrđena mogućnost pristupnika da ostvari dodatne bodove ukoliko je njegovog kućanstvo korisnik prava iz socijalne skrbi, i to prema priloženoj tablici.

* **Članak 23.**

Ovim je člankom definirano pravo korisnika stipendije za nastavkom primanja stipendije, bez ponavljanja natječajnog postupka, i to ukoliko uspješno završi studijsku godinu i pređe u višu studijsku godinu odnosno upiše višu razinu sveučilišnog ili stručnog studija te ostvari opći uspjeh u prethodnoj godini studija sa srednjom ocjenom od najmanje 3,0 i najmanje 50 ECTS bodova. Pravo nastavka primanja stipendije dokazuje se na početku svake akademske godine.

* **Članak 24.**

Ovim je člankom utvrđen gubitak prava na nastavak primanja stipendije ukoliko korisnik stipendije u akademskoj godini ostvari prosjek ocjena manji od 3,0 i manje od 50 ECTS bodova, s time da korisnik nema obavezu povrata stipendije. Korisniku stipendije koji ne završi uspješno studijsku godinu odnosno cjelokupni sveučilišni ili stručni studij ili prekine obrazovanje, obustavlja se daljnja isplata stipendije i dužan je vratiti cjelokupan iznos stipendije primljene u toj akademskoj godini.

* **Članak 25.**

Ovim člankom korisnik stipendije obvezan je na zapošljavanje i rad nakon završetka školovanja u javnoj ustanovi na području grada Rijeke u zanimanju za koje se obrazovao najmanje onoliko vremena koliko je primao stipendiju, a ukoliko obvezu ne ispoštuje, dužan je vratiti cjelokupan iznos primljene stipendije. Ove se obveze korisnik stipendije može osloboditi ukoliko je duže od godine dana kontinuirano prijavljen u evidenciji nezaposlenih osoba ili tražitelja zaposlenja koju vodi Zavod, što dokazuje potvrdom Zavoda. U potonjem slučaju, korisnik stipendije nije u obvezi povrata primljenih iznosa stipendije.

Člankom je također definirana obveza korisnika stipendije na obavještavanje Upravnog odjela o tijeku školovanja i zaposlenju te se odaziva na poziv Upravnog odjela i to tijekom razdoblja od godine dana od prestanka primanja stipendije.

* **Članak 26.**

Ovim je člankom određeno da je učenik odnosno student slabijeg socio-ekonomskogstatusa, ukoliko je kućanstvo učenika/studenta korisnik zajamčene minimalne naknade sukladno zakonu kojim se uređuje socijalna skrb ili je kućanstvo učenika/studenta korisnik prava iz socijalnog programa Grada po osnovu uvjeta prihoda, sukladno odluci Gradskog vijeća Grada kojom se uređuje socijalna skrb ili je učeniku/studentu priznato pravo na socijalnu uslugu smještaja na temelju zakona kojim se uređuje socijalna skrb.

* **Članak 27.**

Ovim je člankom određeno da pravo sudjelovanja na natječaju za dodjelu stipendije po kriteriju slabijeg socio-ekonomskog statusa imaju učenici i studenti koji ispunjavaju zadane uvjete. Tako učenik mora biti državljanin su Republike Hrvatske, imati prijavljeno prebivalište ili boravište na području grada Rijeke ukoliko se radi o udomljenoj osobi i to neprekidno najmanje 3 mjeseca do dana objave natječaja, mora biti redoviti učenik prvog, drugog, trećeg ili višeg razreda srednje škole koji je postigao opći uspjeh u prethodnom razredu srednje škole sa srednjom ocjenom od najmanje 3,5. Student mora biti državljanin Republike Hrvatske, imati prijavljeno prebivalište ili boravište na području grada Rijeke ukoliko se radi o udomljenoj osobi i to neprekidno najmanje 3 mjeseca do dana objave natječaja. Zatim, mora biti redoviti student sveučilišnih ili stručnih prijediplomskih i diplomskih studija, sveučilišnih integriranih studija i specijalističkih diplomskih stručnih studija koji je postigao opći uspjeh od najmanje 3,5 u prethodnom razredu srednje škole, odnosno najmanje srednju ocjenu 3,0 i najmanje 50 ECTS bodova u prethodnoj godini studija. Student ne smije biti stariji od 30 godina, u radnom odnosu niti obavljati samostalnu djelatnost obrta ili drugog slobodnog zanimanja te ne smije imati upisano mirovanje studentskih obveza u akademskoj godini za koju se stipendija dodjeljuje.

* **Članak 28.**

Ovim je člankom definirano bodovanje pristupnika prema osnovnim i dodatnim kriterijima socijalnog statusa.

* **Članak 29.**

Ovim su člankom propisani osnovni kriteriji socijalnog statusa te broj bodova koji pristupnik može ostvariti prema priloženoj tablici. Bodove po osnovnim kriterijima pristupnik može ostvariti samo po jednoj osnovi.

* **Članak 30.**

Ovim su člankom propisani dodatni kriteriji socijalnog statusa te broj bodova koji pristupnik može ostvariti prema priloženoj tablici. Bodove po dodatnim kriterijima pristupnik može ostvariti po više osnova.

* **Članak 31.**

Ovim je člankom propisano u kojem slučaju korisnik ostvaruje pravo nastavka primanja stipendije u okviru istog stupnja obrazovanja bez ponavljanja natječajnog postupka. Korisnik mora nastaviti s korištenjem prava iz socijalne skrbi, učenik mora uspješno završiti razred i preći u viši razred, s najmanje ostvarenim prosjekom ocjena 3,5, student mora uspješno završiti studijsku godinu i preći u višu studijsku godinu, odnosno upisati višu razinu sveučilišnog ili stručnog studija s najmanje ostvarenim prosjekom ocjena od 3,0 i najmanje 50 ECTS bodova u prethodnoj godini studija, te zadržati prebivalište na području grada Rijeke. Pravo nastavka primanja stipendije korisnik dokazuje na početku svake školske/akademske godine.

* **Članak 32.**

Ovim je člankom utvrđeno nepostojanje obveze povrata stipendije onog učenika koji u školskoj godini ostvari prosjek ocjena manji od 3,5 odnosno studenta koji u akademskoj godini ostvari prosjek ocjena manji od 3,0 ili manje od 50 ECTS bodova odnosno ne završi uspješno razred/studijsku godinu ili cjelokupni sveučilišni ili stručni studij ili prekine obrazovanje.

* **Članak 33.**

Ovim je člankom definirana objava do kraja kalendarske godine natječaja za tekuću školsku/akademsku godinu. Natječaj se na temelju odluke Gradonačelnika objavljuje na oglasnoj ploči i na mrežnim stranicama Grada.

* **Članak 34.**

Ovim se člankom utvrđuje da je sadržaj teksta natječaja sljedeće: razdoblje trajanja natječaja, školsku/akademsku godinu za koju se dodjeljuje stipendija, način podnošenja prijave, naziv tijela kojemu se podnose prijave, preduvjete za sudjelovanje na natječaju, popis dokumentacije koju pristupnik treba priložiti, rok u kojem će biti objavljeni rezultati natječaja, način objave rezultata natječaja, mjesečni iznos stipendije, broj stipendija po kategorijama (odvojeno učeničke i studentske), prava i obveze korisnika stipendije.

* **Članak 35.**

Ovim se člankom utvrđuje način podnošenja zahtjeva za dodjelu stipendija i to na propisanom obrascu objavljenom na mrežnim stranicama Grada. Prijava se smatra valjanom ako je podnesena s potpunom dokumentacijom i u propisanom roku, a naknadno podnošenje dokumentacije neće se uvažiti. Zaprimljena dokumentacija ne vraća se pristupnicima.

* **Članak 36.**

Ovim se člankom utvrđuje da provedbu postupka natječaja, bodovanje i rangiranje pristupnika te druge poslove u svezi dodjele stipendija obavlja Povjerenstvo za stipendiranje koje imenuje Gradonačelnik pojedinačno za svaku kategoriju stipendija

Povjerenstvo ima pet članova koji među sobom biraju predsjednika i zamjenika predsjednika. O radu Povjerenstva vodi se zapisnik.

* **Članak 37.**

Ovim se člankom regulira rad Povjerenstva koje provodi rangiranje i bodovanje pristupnika. Ukoliko se utvrdi da je zaprimljena prijava nepotpuna ili nepravovremena odnosno da pristupnik ne ostvaruje pravo sudjelovanja na natječaju, ona se odbacuje, o čemu će podnositelju prijave dostaviti obavijest elektroničkom poštom.

* **Članak 38.**

Ovim je člankom određena prednost pri utvrđivanju redoslijeda na rang-listi ako dva ili više pristupnika ostvare jednak broj bodova i to za pristupnika koji je ostvario bolji školski odnosno akademski uspjeh. Ako se prednost ne može utvrditi na ovaj način, više mjesto na rang-listi ostvaruje pristupnik u višem razredu srednje škole odnosno pristupnik na višoj godini studija.

* **Članak 39.**

Ovim se člankom regulira sastav rang-liste koju izrađuje Povjerenstvo odvojeno za svaku kategoriju stipendija, posebno za učenike i posebno za studente. Prijedlog rang-liste objavljuje se na oglasnoj ploči i mrežnim stranicama Grada u roku od 30 dana od dana isteka roka za podnošenje prijava na natječaj, a sadrži naznaku kategorije stipendije, redni broj redoslijeda pristupnika, inicijale pristupnika, naziv srednjoškolske odnosno visokoškolske ustanove koju pohađa pristupnik, ukupan zbroj bodova za svakog pristupnika, mjesto i datum utvrđivanja rang-liste i rok i način podnošenja prigovora.

* **Članak 40.**

Ovim je člankom definirano pravo pristupnika na podnošenje pisanog prigovora Povjerenstvu na utvrđeni redoslijed i bodovanje u prijedlogu rang-liste. Prigovor se podnosi u roku od osam dana, a odluku o njemu donosi Gradonačelnik. Odluka Gradonačelnika po prigovoru je konačna.

* **Članak 41.**

Ovim je člankom dana mogućnost pristupniku da povuče svoju prijavu na natječaj do isteka roka za podnošenje prigovora. Pristupnik koji se nađe na više rang-listi mora obavijestiti Povjerenstvo o tome koju prijavu želi povući, a ako to ne učini, Povjerenstvo će utvrditi da se pristupnik nalazi na konačnoj rang-listi za dodjelu stipendije na kojoj je ostvario više mjesto.

* **Članak 42.**

Ovim je člankom dana mogućnost Gradonačelniku da na prijedlog Upravnog odjela donese odluku o preraspodijeli broja stipendija, ukoliko se utvrdi da se određeni broj stipendija ostati nedodijeljen.

* **Članak 43.**

Ovim je člankom definirano utvrđivanje od strane Gradonačelnika konačne rang-liste pojedinačno za svaku kategoriju stipendije sljedećeg sadržaja: naznaku kategorije stipendije, redni broj redoslijeda pristupnika, inicijali pristupnika, naziv srednjoškolske odnosno visokoškolske ustanove koju pohađa pristupnik, ukupan zbroj bodova za svakog pristupnika i mjesto i datum utvrđivanja rang-liste. Konačna rang-lista objavljuje se na oglasnoj ploči i na mrežnim stranicama Grada.

* **Članak 44.**

Ovim je člankom utvrđeno donošenje odluke o dodjeli stipendija od strane Gradonačelnika. Na temelju odluke sklapa se ugovor o stipendiranju s korisnikom stipendije i to za cijelo razdoblje srednjoškolskog odnosno visokoškolskog obrazovanja, pod uvjetom da tijekom tog razdoblja korisnik stipendije ispunjava sve propisane uvjete.

* **Članak 45.**

Ovim je člankom utvrđeno obveza Upravnog odjela na vođenje očevidnika korisnika stipendija.

* **Članak 46.**

Ovim je člankom utvrđena obveza učenika da uspješno završi svoje srednjoškolsko obrazovanje sukladno zakonu koji uređuje srednjoškolsko obrazovanje, a studenta da uspješno završi cjelokupni sveučilišni ili stručni studij u roku od godine dana nakon završetka studijske godine u kojoj je pohađao posljednji redoviti semestar, temeljem sklopljenog ugovora.

Pravo na primanje stipendije učeniku prestaje na kraju školske godine u kojoj je završio srednjoškolsko obrazovanje, a studentu na kraju akademske godine u kojoj je pohađao posljednji redoviti semestar. Korisnik stipendije je dužan odmah po završetku obrazovanja Upravnom odjelu dostaviti potvrdu o završetku srednjoškolskog/visokoškolskog obrazovanja te odjaviti stipendiju.

* **Članak 47.**

Ovim je člankom predviđena mogućnost da korisnik stipendije u slučaju nastupa određenih okolnosti (duža i teža bolest, nesretni slučaj, prirodna nepogoda i slično) zbog kojih ne može ispunjavati ugovorne obveze, u roku od 30 dana od dana nastupa tih okolnosti podnese pisanu zamolbu Povjerenstvu radi daljnjeg reguliranja statusa korisnika stipendije. Uz zamolbu je potrebno priložiti odgovarajuću dokumentaciju kojom se dokazuje nastup okolnosti na koje se korisnik poziva. Na prijedlog Povjerenstva, Gradonačelnik može donijeti odluku o mirovanju isplate stipendije za jednu školsku/akademsku godinu ili odluku o prestanku statusa korisnika stipendije i oslobađanju od obveze povrata stipendije.

* **Članak 48.**

Ovim je člankom utvrđena zapreka primanja druge stipendije koja se financira iz javnih izvora u vrijeme sklapanja ugovora o stipendiranju odnosno za vrijeme njegova trajanja. U slučaju da je učenik ili student korisnik druge stipendije koja se financira iz javnih izvora, dužan je odustati od stipendije Grada.

Ukoliko se utvrdi da je korisnik stipendije Grada istovremeno i korisnik druge stipendije koja se financira iz javnih izvora, ugovor će se raskinuti te je korisnik stipendije dužan izvršiti povrat cjelokupnog iznosa primljene stipendije u odnosnoj školskoj/akademskoj godini. Iznimno, student koji studira na visokom učilištu u inozemstvu na istoj razini studija može primati drugu stipendiju za razdoblje obavljanja stručne prakse i/ili sudjelovanja u programu mobilnosti i međunarodne razmjene studenata.

* **Članak 49.**

Ovim je člankom definiran prestanak prava na primanje stipendije korisniku stipendije te obveza povrata cjelokupnog iznosa primljene stipendije u slučaju kada je korisnik stipendije dao lažne ili netočne podatke ili dokumentaciju tijekom postupka za dodjelu stipendije, sklapanja ugovora ili utvrđivanja prava na nastavak primanja stipendije odnosno u slučaju kada je korisnik stipendije pravomoćno osuđen za počinjenje kaznenog djela.

* **Članak 50.**

Ovim je člankom određen prestanak važenja Odluke o stipendiranju darovitih učenika srednjih škola i studenata („Službene novine Grada Rijeke” broj 10/16 i 14/23), Odluke o stipendiranju studenata koji se obrazuju za deficitarna zanimanja za potrebe ustanova na području grada Rijeke („Službene novine Grada Rijeke” broj 10/16, 9/18 i 14/23) i Odluke o stipendiranju učenika srednjih škola i studenata prema socijalnim kriterijima („Službene novine Grada Rijeke“ broj 14/23) stupanjem na snagu Pravilnika o stipendiranju.

* **Članak 51.**

Ovim je člankom određeno da ugovori o stipendiranju sklopljeni do dana stupanja na snagu Pravilnika važe do isteka razdoblja na koje su sklopljeni odnosno do prestanka ugovora o stipendiranju.

* **Članak 52.**

Ovim člankom određeno je stupanje na snagu Pravilnika o osmoga dana od dana objave u „Službenim novinama Grada Rijeke“.